इस जानकारी के बाद गूगल की अटपटी अधिग्रहण कवायद का मतलब समझ में आने लगता है. होम ऑटोमेशन, रोबोटिक्स और आर्टिफिशियल इंटेलीजेंस की तीनों कड़ियां जुड़ने पर एक दिलचस्प तस्वीर उभरती है. कल्पना करें कि आप अपनी बैठक में टीवी देख रहे हैं. शाम का उजाला धीरे-धीरे सिमटता जा रहा है और आपको लगता है कि बरामदे की लाइट जला लेनी चाहिए. अब न तो आपको उठ कर स्विच तक जाने की जरूरत है और न ही किसी और को हांक लगाने की. आप कहेंगे कि बरामदे की लाइट जला दो, और लाइट जल जाएगी. पंखे की रफ्तार कम करने के लिए आपको रेगुलेटर तक जाने की जरूरत नहीं है. बोलकर ही काम हो जाएगा. आप कहेंगे कि मैं कौन बनेगा करोड़पति सीजन-2 का आठवां एपीसोड देखना चाहता हूं और टीवी आपके हुक्म की तामील कर देगा. आप कहेंगे कि सबसे अच्छा डोसा कहां मिलता है, वहां चलते हैं और जब तक आप तैयार होकर गूगलकार में बैठेंगे आपका जीपीएस उस रेस्टोरेंट का रास्ता पता लगाकर कार को उस पर चलाने के लिए तैयार हो चुका होगा. आप सुबह उठेंगे और आपकी जरूरतों के लिए डिजाइन किया गया रोबोट जिसे गूगलबोट भी कहा जाएगा, आपके लिए चाय लेकर हाजिर होगा. किसी नई जगह पर आप अकेला महसूस कर रहे हैं तो गूगल ग्लास पहन लीजिए. इसमें लगी स्क्रीन एक ही नजर में सामने बैठे किसी व्यक्ति को स्कैन करके यह बता देगी कि उसका नाम क्या है और उसके शौक आपसे मिलते हैं या नहीं.